钦定古今图书集成/明伦汇编/皇极典/第255卷 > 书经 > 周书立政
## 钦定古今图书集成/明伦汇编/皇极典/第255卷 > 书经 > 周书立政

〈蔡传〉吴氏曰：此《书》戒成王以任用贤才之道，而其旨意则又上戒成王专择百官有司之长，如所谓“常伯”、“常任”、“准人”等云者。

周公若曰：“拜手稽首，告嗣天子王矣。”用咸戒于王曰：
“王左右常伯、常任、准人、缀衣、虎贲。”周公曰：“呜呼，休兹
知恤鲜哉！”

〈蔡传〉王左右之臣，有牧民之长，曰常伯；有任事之公卿，曰常任；有守法之有司，曰准人。三事之外，掌服器者曰缀衣；执射御者曰虎贲：皆任用之所当谨者。于是周公叹息言曰：“美矣此官，然知忧恤者鲜矣。”

古之人迪惟有夏，乃有室大竞，吁俊，尊上帝，迪知忱
恂于九德之行，乃敢告教厥后。曰：“拜手稽首，后矣。”曰：
“宅乃事，宅乃牧，宅乃准，兹惟后矣。”谋面用丕训德，则
乃宅人，兹乃三宅无义民。

〈蔡传〉古之人有行此道者，惟有夏之君，当王室大强

之时而求贤以为事天之实也。“迪知” 者，蹈知而非苟知也。“忱恂” 者，诚信而非轻信也。言夏之臣蹈知诚信于九德之行，乃敢告教其君。曰：“拜手稽首，后矣” 云者，致敬以尊其为君之名也。“曰：宅乃事，宅乃牧，宅乃准，兹惟后矣” 云者，致告以叙其为君之实也。兹者，此也，言如此而后可以为君也，即皋陶与禹言九德之事。“谋面” 者，谋人之面貌也。言非迪知忱恂于九德之行，而徒谋之面貌，用以为大顺于德，乃宅而任之。如此，则三宅之人，岂复有贤者乎？

桀德惟乃弗作，往任是惟暴德罔后。

〈蔡传〉“夏桀恶德弗作”往昔先王任用三宅而所任者乃惟暴德之人故桀以丧亡无后。

亦越成汤，陟丕釐上帝之耿命，乃用三有宅，克即宅，
曰“三有俊。克即俊，严惟不式，克用三宅。三俊其在商
邑，用协于厥邑；其在四方，用丕式见德。”

〈蔡传〉汤，自七十里升为天子，典礼命讨，昭著于天下，所谓“陟丕釐上帝之光命”也。三宅，谓居常伯常任准人之位者。三俊，谓有常伯常任准人之才者。“克即”者，言汤所用三宅，实能就是位而不旷其职，所称三俊，实能就是德而不浮其名也。汤于三宅，三俊严思而丕法之，故能尽其宅俊之用，而宅者得以效其职，俊者得以著其才，贤智奋庸，登于至治。其在商邑，用协于厥邑。近者察之详，其情未易。齐畿甸之协，则纯之至也。其在四方，用丕式见德远者及之难，其德未易。遍观法之同，则大之至也。

呜呼！其在受德，暋惟羞刑暴德之人，同于厥邦；乃惟
庶习逸德之人，同于厥政。帝钦罚之，乃伻我有夏，式
商受命，奄甸万姓。

〈蔡传〉羞刑，进任刑戮者也。庶习，备诸众丑者也。言纣德强暴，又所与共国者，惟羞刑暴德之诸侯，所与共政者，惟庶习逸德之臣下。上帝敬致其罚，乃使我周有此诸夏，用商所受之命，而奄甸万姓焉。

亦越文王、武王，克知三有宅心，灼见三有俊心，以敬
事上帝，立民长伯。

〈蔡传〉三宅已授之位，故曰“克知”；三俊未任以事，故曰“灼见。”以是敬事上帝，则天职修而上有所承，以是立民长伯，则体统立而下有所寄也。

“立政”、任人，准夫、牧作三事。

〈蔡传〉言文武立政之官也。

虎贲，缀衣，趣马，小尹。左右携仆。百司庶府。

〈蔡传〉此侍御之官也。

大都、小伯，艺人表臣，百司，太史，尹伯，庶常，吉士。

〈蔡传〉此《都邑》之官也。

司徒、司马、司空，亚旅。

〈蔡传〉此诸侯之官也。

夷、微、卢、烝，三亳阪尹。

〈蔡传〉此“王官之监于诸侯四裔”者也。

文王“惟克厥宅心，乃克立兹常事司牧人，以克俊有
德。”

〈蔡传〉文王惟能“其三宅之心知之至、信之笃，故能立此常任、常伯，用能俊有德”也。

文王罔攸兼于庶言，庶狱、庶慎，惟有司之牧夫，是训
用违。

〈蔡传〉文王不敢下侵庶职，惟于有司牧夫训迪用命及违命者而已。

“庶狱庶慎”，文王罔敢知于兹。

〈蔡传〉上言“罔攸兼”，则犹知之至，“罔敢知”，则信任之益专也。

亦越武王，率惟敉功，不敢替厥义德，率惟谋从容德，
以并受此丕丕基。

〈蔡传〉《义德》者，有拨乱反正之才。“容德”者，有休休乐善之量，皆成德之人也。言武王率循文王之功，而不敢替其所用义德之人，率循文王之谋，而不敢违其容德之士，以并受此丕丕基也。

呜呼，孺子王矣！继自今，我其立政立事，准人、牧夫，我
其克灼知厥若丕乃俾乱相我受民，和我庶狱庶慎，
时则勿有间之。

〈蔡传〉我者，指王而言。王其于立政、立事、准人、牧夫之任，当能明知其所顺，顺者，其心之安也。孔子曰：“察其所安，知人之要也。”夫既明知其所顺，果正而不他，然后推心而大委任之，使展布四体以为治，相助左右所受之民，和调均齐狱慎之事，而又戒其勿以小人间之，使得终始其治，此任人之要也。

自一话一言，我则末惟成德之彦，以乂我受民。

〈蔡传〉自一话一言之间，我则终思“成德之美士”，以治我所受之民，而不敢斯须忘也。

呜呼！予旦已受人之徽言，咸告孺子王矣。继自今文
子文孙，其勿误于庶狱庶慎，惟正是乂之。

〈蔡传〉不以己误，庶狱庶慎，惟当职之人是治之也。

自古商人，亦越。我周。文王立政立事，牧夫准人，“则克
宅之”，“克由绎之”，兹乃俾乂

〈蔡传〉“则克宅之”者，能得贤者以居其职也。“克由绎之”者，能䌷绎用之而尽其才也。既能宅其才以安其职，又能绎其才以尽其用，兹其所以能俾乂也。欤

国则罔有立政。用憸人不训于德，是罔显在厥世。继
自今立政，其勿以憸人。其惟吉士，用劢相我国家。

〈蔡传〉自古为国，无有立政用憸利小人者。小人而谓之“憸”者，形容其沾沾便捷之状也。憸利小人，不顺于德，是无能光显以大厥世。王当继今以往，立政勿用憸利小人，其惟用有常吉士，使勉力以辅相我国家也。

今《文子》文孙，孺子王矣。其勿误于庶狱，惟有司之牧
夫。

〈蔡传〉《刑》者，天下之重事。挈其重而独举之，使成王尤知刑狱之可畏，必专有司牧夫之任，而不可以己误之也。

其克诘尔戎兵，以陟禹之迹。方行天下，至于海表，罔
有不服。以觐文王之耿光，以扬武王之大烈。

〈蔡传〉吕氏曰：兵，刑之大也，故既言“庶狱”，而继以治兵之戒焉。

呜呼！继自今后王立政，其惟克用常人。

〈蔡传〉并周家、后王而戒之也。“常人”，常德之人也。

周公若曰：“太史司寇苏公，式敬尔由狱，以长我王国。
兹式有慎，以列用中罚。”

〈蔡传〉此周公因言慎罚，而以苏公敬狱之事，告之太史，使其并书，以为后世司狱之式也。〈大全〉董氏鼎曰：周公复政成王，而作立政，以王政莫大于用人，用人莫先于三宅，三宅得人则百官皆得人，而王政立矣。一篇之中，“宅事”、“牧、准”，其纲领也。“休兹”、“知恤”，其血脉也。“夏先后知恤，乃室大竞。”桀不知恤，成汤陟焉；商先王知恤，用协见德，纣不知恤，周受命焉。文、武亦犹夏、商先王之知恤，并受丕基。自“孺子王矣”以下，拳拳以“去憸人，用常吉，诘戎兵，谨刑狱”，为王告，盖欲王以先王之知恤为法，以夏、商后王之不知恤为鉴，忠爱之至也。